Σαλάτα με σιτάρι, πορτοκάλια και ελιές
Πολύ θρεπτική και νόστιμη σαλάτα με σιτάρι που ταιριάζει πολύ με τη γλυκόξινη γεύση του πορτοκαλιού και την αλμυράδα της ελιάς και της λιαστής ντομάτας.
200 γρ. σιτάρι, μουλιασμένο σε κρύο νερό για 12-24 ώρες , 2 πορτοκάλια, χωρισμένα στις φέτες τους (αφαιρούμε τις σκληρές μεμβράνες, τις ίνες και τα κουκούτσια, αν υπάρχουν) , 70 γρ. ελιές θρούμπες, σε μακρόστενες φέτες (χωρίς τα κουκούτσια) , 7 λιαστές ντομάτες σε λάδι, στραγγισμένες, σε μέτρια κομμάτια , 1 μάτσο μυρώνια, ψιλοκομμένα , τα φύλλα από 4 κλωνάρια βασιλικό, κομμένα σε λεπτές λωρίδες , 3 κλωνάρια δυόσμου, χωρίς τα κοτσάνια, ψιλοκομμένα, 100 ml ελαιόλαδο , χυμός και ξύσμα από 1 λεμόνι
Για να φτιάξουμε τη σαλάτα με στάρι, πορτοκάλια και ελιές ξεκινάμε στραγγίζοντας το μουλιασμένο σιτάρι,  το ξεπλένουμε σε κρύο νερό, το βάζουμε σε κατσαρόλα και προσθέτουμε νερό που να το καλύψει κατά 4-5 εκ. Ζεσταίνουμε σε δυνατή φωτιά μέχρι να κοχλάσει, ξαφρίζοντας όσο χρειάζεται. Μετριάζουμε τη φωτιά και βράζουμε για περίπου 1 ώρα ή μέχρι να μαλακώσει το στάρι, αλλά να μη σκάσουν οι κόκκοι του. Το στραγγίζουμε, το αδειάζουμε σε μεγάλο μπολ και το περιχύνουμε αμέσως με το ελαιόλαδο. Αλατίζουμε και ανακατεύουμε. Σκεπάζουμε το μπολ με διάφανη μεμβράνη που να εφάπτεται στο στάρι (όπως κάνουμε με τις κρέμες) και το αφήνουμε να κρυώσει εντελώς για περίπου 1 ώρα. Έτσι θα μαλακώσει καλά η φλούδα του και θα γίνει τρυφερό, αλλά και μαζί ευχάριστα σπυρωτό στο δόντι.Προσθέτουμε όλα τα υπόλοιπα υλικά, ανακατεύουμε καλά και σερβίρουμε.
Δημητριακά,Ελιά,Πορτοκάλι